Margot Robbie

**Margot Elise Robbie** (; s. 2. heinäkuuta 1990 Dalby, Queensland) on australialainen näyttelijä ja elokuvatuottaja. Hänet tunnetaan rooleistaan sekä ison budjetin elokuvissa että independent-elokuvissa. Hän on ollut ehdolla kahteen Oscar-palkintoon, neljään Golden Globeen sekä viiteen Bafta-palkintoon. *[[Time]]* nimesi Robbien vuonna 2017 yhdeksi vuoden vaikutusvaltaisimmista ihmisistä.

Uransa alussa Robbie tuli Australiassa tunnetuksi roolistaan Donna Freedmanina saippuasarjassa *[[Neighbours]]* (2008–2011). Läpimurtonsa Yhdysvalloissa hän teki Martin Scorsesen ohjaamassa rikoskomediaelokuvassa *[[The Wolf of Wall Street]]* (2013). Hän sai laajempaa huomiota näyteltyään Harley Quinniä supersankarielokuvissa *[[Suicide Squad (elokuva)|Suicide Squad]]* (2016), *[[Birds of Prey (elokuva)|Birds of Prey]]* (2020) ja *[[The Suicide Squad: Suicide Mission]]* (2021). Vuonna 2017 Robbie näytteli Tonya Hardingia elämäkertaelokuvassa *[[I, Tonya]]*, josta hän sai ensimmäisen Oscar-ehdokkuutensa. Sitemmin hän on esiintynyt muun muassa elokuvissa *[[Kaksi kuningatarta]]* (2018), *[[Once Upon a Time in Hollywood]]* (2019), *[[Bombshell – hiljaisuuden rikkojat]]* (2019), josta hän sai toisen Oscar-ehdokkuutensa, *[[Babylon (vuoden 2022 elokuva)|Babylon]]* (2022) ja *[[Barbie (elokuva)|Barbie]]* (2023).

Robbie on naimisissa elokuvantekijä Tom Ackerleyn kanssa. He ovat olleet yhdessä perustamassa tuotantoyhtiötä LuckyChap Entertainment.

## Nuoruus

Robbie syntyi maatilalla Dalbyssä, Queenslandissä, josta hänen perheensä muutti myöhemmin Gold Coastiin. Hänen vanhempansa ovat Sarie Kessler ja Doug Robbie, ja hänellä on kolme sisarusta. Robbien ja hänen sisaruksensa kasvatti heidän yksinhuoltajaäitinsä, eikä hän juuri ole yhteydessä isäänsä. Robbie teki teini-iässä kolmea eri työtä ja opiskeli näyttelemistä Somerset Collegessa. Hän muutti 17-vuotiaana Melbourneen aloittaakseen kokopäiväisen näyttelijän uransa.

## Ura

### Varhainen ura ja läpimurto (2008–2015)

Robbie on näytellyt aktiivisesti vuodesta 2007 lähtien. Uransa alussa hän näytteli päärooleja pienen budjetin trillereissä *Vigilante* ja *[[I.C.U.]]* Vuonna 2008 hän teki televisiodebyyttinsä draamasarjassa *[[City Homicide]]* sekä esiintyi lastensarjassa *[[Elefanttiprinsessa]]*.

Robbie teki 2008 ensiesiintymisensä australialaisessa saippuasarjassa *[[Neighbours]]*, jossa hän näytteli Donna Freedmania. Roolihahmon oli alun perin tarkoitus olla vain vieraileva hahmo, mutta hänen roolinsa kasvoi. Robbie sai *Neighboursista* kaksi Logie-ehdokkuutta.

Siirryttyään Yhdysvaltoihin Robbie alkoi näytellä ABC:n draamasarjassa *[[Pan Am (televisiosarja)|Pan Am]]* (2011). Sarja kuitenkin lopetettiin jo ensimmäisen tuotantokauden jälkeen. Vuonna 2013 Robbie sai roolin Richard Curtisin elokuvasta *[[Oli aikakin]]*. Robbien läpimurtorooli Hollywoodissa oli kuitenkin Martin Scorsesen ohjaama *[[The Wolf of Wall Street]]* (2013), jossa hän esitti Naomi Lapagliaa, Leonardo DiCaprion esittämän päähahmon vaimoa. Robbie sai roolistaan kehuja: erityisesti hänen Brooklynin aksenttiaan kehuttiin. Hän sai myös runsaasti huomiota eritysesti elokuvassa nähtävien seksikohtauksien takia. Robbie on jälkeenpäin kertonut, että elokuvasta aiheutuneesta huomiosta ja kuuluisuudesta johtuen hän harkitsi uransa lopettamista, mutta hänen äitinsä puhui hänet ympäri.

Robbie perusti 2014 yhdessä tulevan aviomiehensä Tom Ackerleyn sekä heidän pitkäaikaisten ystäviensä Sophia Kerrin ja Josey McNamaran kanssa tuotantoyhtiö LuckyChap Entertainment. Yhtiö nimettiin Charlie Chaplinin mukaan.

Vuonna 2015 Robbie esiintyi Will Smithin kanssa romanttisessa rikosdraamakomediassa *[[Focus (vuoden 2015 elokuva)|Focus]]*. Robbie näytteli elokuvassa kokematonta huijaria, ja rooliaan varten hän harjoitteli tekemään taskuvarkauksia. Elokuva sai ristiriitaisia arvosteluja, mutta Robbieta kehuttiin. Hän oli myös ehdolla parhaan nousevan näyttelijän BAFTA-palkintoon vuoden 2015 gaalassa. *Focusin* kanssa samana vuonna saivat ensi-iltansa romanttinen sotadraama *[[Ranskalainen sarja (elokuva)|Ranskalainen sarja]]* ja Adam McKayn draamakomedia *[[The Big Short]]*, jossa Robbiella oli cameorooli. Robbie näytteli myös post-apokalyptisessä draamaelokuvassa *[[Z for Zachariah]]* yhdessä Chris Pinen ja Chiwetel Ejioforin kanssa. Rooliaan varten Robbie värjäsi hiuksensa ruskeaksi sekä opetteli puhumaan Appalakkien aksentilla. Elokuva sai positiivisen vastaanoton ja Robbien roolisuoritusta kehuttiin.

### Menestys (2016–2018)

Robbie näytteli 2016 Jane Porteria David Yatesin seikkailuelokuvassa *[[Tarzanin legenda (elokuva)|Tarzanin legenda]]*. Robbie ei suostunut pudottamaan painoaan roolia varten ja varmisti, ettei Janen hahmo ole perinteinen neito pulassa, kuten aiemmissa Tarzan-filmatisoinneissa. Samana vuonna hän näytteli Harley Quinnia David Ayerin supersankarielokuvassa *[[Suicide Squad (elokuva)|Suicide Squad]]*. Rooliaan varten hän muun muassa voimisteli, nyrkkeili ja ilmajoogasi noin kuuden kuukauden ajan sekä opetteli pitämään hengitystä veden alla viiden minuutin ajan. Hän myös teki stunttinsa itse. *Suicide Squad* oli taloudellinen menestys, ja Robbien roolisuoritus sai kehuja.

Vuonna 2017 Robbie näytteli taitoluistelija Tonya Hardingia elämäkertaelokuvassa *[[I, Tonya]]*, jonka hän myös tuotti. Roolia varten Robbie tapasi Hardingin, katsoi hänen vanhoja haastattelujaan, opetteli Hardingin aksentin äänivalmentajan kanssa sekä kävi usean kuukauden kestäneen luistelukoulun. Hän sai roolisuorituksestaan kehuja arvostelijoilta sekä Oscar-, Golden Globe-, BAFTA- ja SAG-ehdokkuudet.

Vuoden 2018 alussa ensi-iltansa sai animaatioelokuva *[[Petteri Kaniini (elokuva)|Petteri Kaniini]]*, johon Robbie antoi äänensä. Robbien kaksi seuraavaa elokuvaa neo-noir-trilleri *[[Terminal (elokuva)|Terminal]]* ja kauhukomedia *[[Slaughterhouse Rulez]]* olivat taloudellisia floppeja ja saivat kielteisiä arvosteluja, mutta hänen roolisuorituksia kehuttiin. Vuoden lopussa ensi-iltansa sai historiallinen draama *[[Kaksi kuningatarta]]*, jonka keskeisimpiä hahmoja näyttelivät Robbie ja Saoirse Ronan. Elokuva sai ristiriitaisen vastaanoton, mutta Robbien roolisuoritusta sekä hänen ja Ronanin välistä kemiaa kehuttiin. Robbie sai roolistaan BAFTA- ja SAG-ehdokkuudet.

### Vakiintunut näyttelijä ja tuottaja (2019–)

Robbie näytteli 2019 Sharon Tatea Quentin Tarantinon draamakomediaelokuvassa *[[Once Upon a Time in Hollywood]]* ja Kayla Pospilia Jay Roachin elämäkerrallisessa draamaelokuvassa *[[Bombshell – hiljaisuuden rikkojat]]*. Hän sai molemmista BAFTA-ehdokkuudet ja *Bombshellistä* myös parhaan naissivuosan Oscar-, Golden Globe- ja SAG-ehdokkuudet. Sharon Taten roolia varten Robbie tutustui Taten sukulaisiin ja ystäviin, katsoi kaikki hänen elokuvat sekä luki Taten entisen aviomiehen, ohjaaja Roman Polanskin omaelämäkerran.

Robbie uusi 2020-luvun alussa Harley Quinnin roolin elokuvissa *[[Birds of Prey (elokuva)|Birds of Prey]]* (2020) ja *[[The Suicide Squad: Suicide Mission]]* (2021). Hän halusi *Birds of Preyn* olevan naispainotteinen toimintaelokuva ja työskenteli noin kolme vuotta projektin parissa, jotta elokuvalle saatiin palkattua naispuolinen ohjaaja ja käsikirjoittaja. Robbie sai molemmista elokuvista positiivista palautetta. Hän oli myös tuottamassa Emerald Fennellin elokuvaa *[[Lupaava nuori nainen]]* (2020), joka oli ehdolla parhaan elokuvan Oscar-palkinnon saajaksi.

Robbie palasi vuonna 2022 Donna Freedmaniksi *Neighboursin* viimeisessä jaksossa. Samana vuonna hän esiintyi David O. Russellin jännityskomediaelokuvassa *[[Amsterdam (vuoden 2022 elokuva)|Amsterdam]]*, joka oli taloudellinen floppi ja sai huonot arvostelut. Hän myös näytteli Nellie LaRoyta, joka perustuu mykkäelokuvatähti Clara Bow’hun, Damien Chazellen ohjaamassa draamakomediassa *[[Babylon (vuoden 2022 elokuva)|Babylon]]* (2022). Nellien roolia varten Robbie opiskeli Bow’n töitä ja perehtyi hänen traumaattiseen lapsuuteensa. Robbie kutsui roolia uransa fyysisesti ja emotionaalisesti haastavimmaksi. Elokuva sai ristiriitaisia arvosteluja, mutta Robbien roolia kehuttiin. Roolistaan hän oli ehdolla parhaan musikaali- tai komediaelokuvan naispääosan Golden Globe -palkintoon vuoden 2023 gaalassa.

Seuraavana vuonna Robbie esiintyi yhdessä kohtauksessa Wes Andersonin draamakomediassa *[[Asteroid City]]*. Saman vuoden heinäkuussa ensi-iltansa sai satiirinen fantasiakomedia *[[Barbie (elokuva)|Barbie]]*, jossa hän esittää nimiroolia, vastanäyttelijänään Ryan Gosling. Robbie toimi myös elokuvan tuottajana ja vuonna 2018 hän osti Mattelilta Barbie-nuken elokuvaoikeudet. Hän kiinnitti Greta Gerwigin elokuvan ohjaajaksi sekä itsensä elokuvan nimirooliin, Gal Gadotin kieltäydyttyä roolista. Elokuva sai kriitikoilta positiivisen vastaanoton ja oli taloudellinen menestys tuottaen maailmanlaajuisesti 1,4 miljardia dollaria. Robbie sai Barbien roolista myös Golden Globe -ehdokkuuden. Elokuva oli myös ehdolla parhaan elokuvan Oscar-palkinnon saajaksi.

Vuonna 2023 hän oli myös tuottamassa Fennellin toista kokopitkää elokuvaa, *[[Saltburn]]*. Seuraavana vuonna Sundancen welokuvajuhlilla ensi-iltansa sai Robbien tuottama draamakomedia *[[My Old Ass]]*. Seuraavaksi hän näytteli toista pääroolia Colin Farrellin kanssa Kogonadan draamaelokuvassa *[[A Big Bold Beautiful Journey]]* (2025) sekä Jacob Elordin kanssa Fennellin elokuvassa *[[Humiseva harju (vuoden 2026 elokuva)|Humiseva harju]]* (2026), joka perustuu Emily Brontën samannimiseen romaaniin.

## Palkinnot ja ehdokkuudet

## Yksityiselämä

Suuresta medianäkyvyydestään huolimatta Robbie puhuu harvoin yksityiselämästään julkisuudessa. Muutettuaan Melbournesta Williamsburgiin 2010-luvun alussa Robbie alkoi innokkaasti seurata jääkiekkoa. Hän kannattaa NHL-joukkue New York Rangersia ja on pelannut itsekin laitahyökkääjänä amatöörijääkiekkoliigassa.

Robbie tapasi brittiläisen apulaisohjaajan ja elokuvatuottajan Tom Ackerleyn *Ranskalainen sarja* -elokuvan kuvauksissa vuonna 2013 ja myöhemmin he alkoivat seurustella. He avioituivat joulukuussa 2016. Pari asui ensin Lontoossa, josta he muuttivat Los Angelesiin. He ovat olleet perustamassa tuotantoyhtiötä LuckyChap Entertaiment, jonka alaisuudessa Robbie on tuottanut muun muassa elokuvat *I, Tonya* ja *Lupaava nuori nainen* sekä televisiosarjat *[[Dollface]]* (2019–2022) ja *[[Maid]]* (2021). Robbie ja Ackerley asuvat Venice Beachillä, Kaliforniassa. Heinäkuussa 2024 Robbien paljastettiin odottavan esikoistaan. Lokakuussa 2024 hän synnytti pojan.

Robbie on innokas heavy metalin ystävä ja hän on nimennyt suosikkiyhtyeikseen muun muassa Slipknotin, Bullet for My Valentinen, Silversteinin, Metallican, Kissin ja Aerosmithin.

Robbie on myös julkisesti tukenut muun muassa ihmisoikeuksia, naisten oikeuksia, sukupuolten välistä tasa-arvoa sekä sateenkaariväestön oikeuksia. LuckyChap Entertainmentin kautta Robbie pyrkii tukemaan naisvetoisia tarinoita sekä naispuolisia tekijöitä, kuten ohjaajia ja käsikirjoittajia. Vuonna 2016 Robbie sekä muut julkisuuden henkilöt ja Yhdistyneiden kansakuntien pakolaisjärjestön työntekijät olivat mukana vetoomuksessa, jonka tavoitteena oli kerätä yleistä tukea pakolaisperheille ympäri maailmaa. Samana vuonna hän oli mukana Oxfamin ”I Hear You” -projektissa, jonka tarkoituksena oli tuoda näkyviin pakolaisten henkilökohtaisia tarinoita, ja lahjoitti yli 50 000 dollaria Unicefin ”Children First” -kampanjaan pakolaislasten tukemiseksi.

## Julkisuuskuva

Robbie on tunnettu rooleistaan niin ison budjetin elokuvissa kuten myös independent-elokuvissa, sekä komediallisista että dramaattisista rooleistaan.

*The Wolf of Wall Streetin* roolinsa myötä *[[Vanity Fair (lehti)|Vanity Fair]]* nimesi Robbien yhdeksi vuoden 2013 läpimurtonäyttelijöistä. Robbie valittiin vuonna 2017 ''Forbesin'' 30 Under 30 -listalle, jolle valitaan vuosittain 30 alle 30-vuotiasta henkilöä, joita pidetään merkittävimpinä suunnannäyttäjinä listan määrittämällä alalla. Samana vuonna *[[Time]]* nimesi hänet yhdeksi vuoden vaikutusvaltaisimmista ihmisistä. Vuonna 2019 *[[The Hollywood Reporter]]* nimesi Robbien viihdeteollisuuden sadan vaikutusvaltaisimman henkilön joukkoon, ja vuonna 2021 viihdeteollisuuden sadan vaikutusvaltaisimman naisen joukkoon. Vuonna 2024 *[[Forbes]]* nimesi Robbien vuoden 2023 isopalkkaisimmaksi naisnäyttelijäksi 78 miljoonan dollarin vuositienesteillään.

Vuonna 2016 Robbie äänestettiin *FHM*-lehden listalla maailman seksikkäimmäksi naiseksi. Muun muassa *The Wolf of Wall Streetin* ja *Suicide Squadin* rooliensa myötä Robbie oli seksisymbolin maineessa, mutta hän on suhtautunut seksismiin ja esineellistämiseen negatiivisesti. Vuodesta 2016 Robbie on toiminut mainoskasvona muun muassa Calvin Kleinille ja Chanelille.

## Valikoitu filmografia

* *[[Neighbours]]* (2008–2011, 2022)
* *[[Pan Am (televisiosarja)|Pan Am]]* (2011–2012)
* *[[Oli aikakin]]* (2013)
* *[[The Wolf of Wall Street]]* (2013)
* *[[Suicide Squad (elokuva)|Suicide Squad]]* (2016)
* *[[I, Tonya]]* (2017)
* *[[Once Upon a Time in Hollywood]]* (2019)
* *[[Bombshell – hiljaisuuden rikkojat]]* (2019)
* *[[Birds of Prey (elokuva)|Birds of Prey]]* (2020)
* *[[The Suicide Squad: Suicide Mission]]* (2021)
* *[[Babylon (vuoden 2022 elokuva)|Babylon]]* (2022)
* *[[Barbie (elokuva)|Barbie]]* (2023)
* *[[Humiseva harju (vuoden 2026 elokuva)|Humiseva harju]]* (2026)

## Lähteet

## Aiheesta muualla